2021. gada . jūnijā Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas kārtība lauku attīstībai finanšu instrumentu veidā**

Izdoti saskaņā ar [Attīstības finanšu institūcijas likuma](https://likumi.lv/ta/id/270323-attistibas-finansu-institucijas-likums)  
12. panta ceturto daļu

.

1. Noteikumi nosaka kārtību, kādā piešķir valsts un Eiropas Savienības atbalstu finanšu instrumentu veidā Latvijas lauku attīstības programmas 2014.–2020. gadam īstenošanas pārejas laikā 2021. un 2022. gadā apakšpasākumos “Atbalsts ieguldījumiem lauku saimniecībās”, “Atbalsts ieguldījumiem pārstrādē” un “Atbalsts ieguldījumiem ar lauksaimniecību nesaistītu darbību radīšanā un attīstīšanā” (turpmāk - apakšpasākumi).

2. Atbalstu saskaņā ar Eiropas Parlamenta un Padomes 2013. gada 17. decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, (turpmāk – regula Nr. 1303/2013) 37. panta 1. punktu un IV pielikumu finanšu instrumentā veidā piešķir akciju sabiedrība "Attīstības finanšu institūcija Altum" (turpmāk – sabiedrība Altum).

3. Kopējais publiskais finansējums finanšu instrumentu īstenošanai ir 30 000 000 *euro*, no tiem:

3.1. apakšpasākumam "Atbalsts ieguldījumiem lauku saimniecībās" – 17 000 000 *euro;*

3.2. apakšpasākumam “Atbalsts ieguldījumiem pārstrādē”– 4 000 000 *euro;*

3.3. apašpasākumam “Atbalsts ieguldījumiem ar lauksaimniecību nesaistītu darbību radīšanā un attīstīšanā” – 9 000 000 *euro*.

4. Papildus šo noteikumu 3. punktā minētajam finansējumam sabiedrība Altum ir tiesīga piesaistīt valsts un starptautisko finanšu institūciju aizdevumu.

5. Finanšu instrumentu īstenošanas veids ir ierobežota projektu iesniegumu atlase aizdevumu un garantiju izsniegšanai, atbilstoši apakšpasākumu nosacījumiem.

6. Finanšu instrumentu ieviesējs saskaņā ar regulas Nr. 1303/2013 38. panta 4. punkta "b iii" apakšpunktu ir sabiedrība Altum, un finansēšanas nolīguma noslēgšanas brīdī Zemkopības ministrija kā vadošā iestāde ir apliecinājusi tās atbilstību Eiropas Komisijas 2014. gada 3. marta Deleģētās regulas (ES) Nr. 480/2014, ar kuru papildina Eiropas Parlamenta un Padomes regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (turpmāk – regula Nr. 480/2014) 7. pantam.

7. Finanšu instrumentus ievieš atbilstoši tirgus nepilnību sākotnējam novērtējumam, ko izstrādā atbilstoši regulas Nr. 1303/2013 37. panta 2. un 3. punktam.

8. Sabiedrība Altum izstrādā finanšu instrumentu investīciju stratēģiju un ieviešanas plānu (turpmāk kopā – biznesa plāns) atbilstoši regulas Nr. 1303/2013 IV pielikuma 1. punkta "a" un "b" apakšpunktam un iesniedz to Zemkopības ministrijā.

9. Zemkopības ministrija 20 darbdienu laikā pēc biznesa plāna iesniegšanas izvērtē tā atbilstību regulas Nr. 1303/2013 IV pielikuma 1. punkta "a" un "b" apakšpunktā minētajām prasībām un apakšpasākuma nosacījumiem. Ja Zemkopības ministrija secina, ka biznesa plāna apstiprināšanai ir nepieciešama papildu informācija vai nepieciešams precizēt biznesa plānu, sabiedrība Altum nodrošina papildu informācijas iesniegšanu un precizētā biznesa plāna iesniegšanu 10 darbdienu laikā no pieprasījuma saņemšanas.

10. Zemkopības ministrija 10 darbdienu laikā pēc precizētā biznesa plāna saņemšanas pieņem lēmumu par biznesa plāna apstiprināšanu. Zemkopības ministrija lēmumu par biznesa plāna apstiprināšanu un biznesa plānu iesniedz Lauku atbalsta dienestā.

11. Lauku atbalsta dienests un sabiedrība Altum 25 darbdienu laikā pēc šo noteikumu 10. punktā minētā lēmuma saņemšanas slēdz finansēšanas nolīgumu atbilstoši regulas Nr. 1303/2013 IV pielikumam.

12. Sabiedrība Altum šo noteikumu 3. punktā minēto finansējumu, nodalot kā atsevišķu finanšu bloku saskaņā ar regulas Nr. 1303/2013 38. panta 6. punktu, izmanto aizdevumu un garantiju izsniegšanai gala saņēmējiem, finanšu instrumentu īstenošanas sagaidāmo zaudējumu segšanai, ka arī finanšu instrumentu ieviešanas vadības maksai.

13. Sabiedrības Altum atbalstāmās darbības ir apakšpasākumos noteikto finanšu instrumentu īstenošana un vadība.

14. Sabiedrībai Altum ir tiesības bez maksas saņemt datus no Zemkopības ministrijas, Lauku atbalsta dienesta un Lauksaimniecības datu centra tādā apjomā, kāds nepieciešams finanšu instrumentu īstenošanai. Par informācijas apmaiņu sabiedrība Altum slēdz vienošanos ar Zemkopības ministriju, Lauku atbalsta dienestu un Lauksaimniecības datu centru.

15. Finanšu instrumentu attiecināmās izmaksas ir:

15.1. maksājumi gala saņēmējiem atbilstoši apakšpasākumu nosacījumiem;

15.2. līdzekļi, kas garantiju veidā paredzēti apakšpasākumu īstenošanai atbilstoši regulas Nr. 1303/2013 42. panta 1. punkta "b" apakšpunktam un regulas Nr. 480/2014 8. pantam;

15.3. kapitalizētas garantiju maksas subsīdijas atbilstoši regulas Nr. 1303/2013 42. panta 1. punkta "c" apakšpunktam un regulas Nr. 480/2014 11. pantm;

15.4. finanšu instrumentu vadības maksa, ko aprēķina atbilstoši regulas Nr. 480/2014 13. pantam, nepārsniedz regulas Nr. 480/2014 13. panta 3. punktā noteiktos ierobežojumus.

16. Finanšu instrumentu vadības maksas daļai, kas aprēķināta atbilstoši darbības rezultātiem, piemēro divu procentu samazinājumu, saskaņā ar regulas Nr. 480/2014 12. pantu, ja attiecināmības perioda beigās finanšu instrumentu apguve ir mazāka par 80 procentiem.

17. Šo noteikumu 15.4. apakšpunktā minētā vadības maksa ir attiecināma, ja izmaksas radušās pirms 2025. gada 31. decembra vai vēlāk, ja tās atbilst regulas Nr. 1303/2013 42. panta 2. un 3. punkta un regulas Nr. 480/2014 14. panta nosacījumiem. Finanšu instrumentu vadības maksas aprēķināšanas metodiku sabiedrība Altum saskaņo ar Zemkopības ministriju.

18. Finanšu instrumentu vadības maksu, kura netiek ietverta šo noteikumu 15.4.apkašpunktā minētajās attiecināmajās izmaksās, sedz no atmaksātā finansējuma atbilstoši regulas Nr. 1303.2013 44. un 45.pantam.

19. Zemkopības ministrija veicot grozījumus tirgus nepilnību novērtējumā iesniedz tos Latvijas Lauku attīstības programmas 2014.–2020. gadam uzraudzības komitejā un 25 darbdienu laikā pēc iesniegšanas publicē tos savā tīmekļvietnē.

20. Sabiedrība Altum:

20.1. atvēr kontu Valsts kasē, kurā Lauku atbalsta dienests atbilstoši finansēšanas nolīgumam ieskaita finanšu instrumentu ieviešanai paredzētos finanšu līdzekļus;

20.2. sniedz Lauku atbalsta dienestam pārskatu par izmaksāto atbalstu, finansēšanas nolīgumā noteiktos termiņos saskaņā ar regulas Nr. 1303/2013 46. pantu;

20.3. uzkrāj un savā tīmekļa vietnē publicē informāciju par gala saņēmējiem izmaksāto atbalstu;

20.4. informē gala saņēmēju, ka atbalstu finansē no Eiropas Lauksaimniecības fondu lauku attīstībai līdzekļiem;

20.5. iegulda finanšu instrumentu līdzekļus, kas nav izmantoti šo noteiktumu 15. punktā minēto attiecināmo izmaksu segšanai, atbilstoši brīvo līdzekļu pārvaldīšanas metodikai;

20.6. līdzekļus, kas iemaksāti atpakaļ finanšu instrumentos no investīcijām vai no atbrīvotajiem līdzekļiem, atkārtoti izmanto atbilstoši finansēšanas nolīgumam.

21. Lauku atbalsta dienests:

21.1. uzrauga finanšu instrumentu ieviešanu saskaņā ar normatīviem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, ciktāl tie nav pretrunā ar šiem noteikumiem;

21.2. reizi gadā informē Latvijas Lauku attīstības programmas 2014.–2020. gadam uzraudzības komiteju par sabiedrības Altum attiecināmo un apstiprināto vadības maksu atbilstoši regulas Nr. 480/2014 12. panta 2. punktam;

21.3. veic sabiedrības Altum un gala saņēmēju pārbaudes regulas Nr. 1303/2013 40. panta 3. punktā noteiktajos gadījumos.

21.4. veic maksājumus, tai skaitā, starpposma maksājumus finanšu instrumentu īstenošanai, atbilstoši finansēšanas nolīgumam un regulas Nr. 1303/2013 41. panta 1. punkta nosacījumiem.

22. Sabiedrība Altum iesniedz biznesa plānu apstiprināšanai Zemkopības ministrijā 20 darbdienu laikā pēc šo noteikumu spēkā stāšanās.

Ministru prezidents A. K. Kariņš

Zemkopības ministrs K. Gerhards